古代圖章
**圖章**又叫**印章**或者**印**，佢喺東亞文化圈傳統佔有重要地位，唔單止係日常生活用品，圖章嘅圖案、文字彫刻同埋圖章本身嘅造型都好有藝術價值。

歷史
--

據講，圖章源自中國「三代」嘅製陶（《後漢書·祭祀志》云：「三皇無文，結繩以治，自五帝始有書契。至於三王，俗化彫文，詐僞漸興，始有**印璽**以檢奸萌，然猶未有金玉銀銅之器也。」唐朝杜佑《通典》話：「三代之制，人民皆以金玉爲印。」）或者源自商殷墟甲骨文嘅契書同青銅鑄造嘅銘文，到而家仲未有定論。根據歷史記載同埋考古遺物，圖章喺春秋戰國時期已經較爲普遍使用嘞。後嚟，圖章傳到去東亞其他地區，例如日本、朝鮮、越南等地，成爲呢啲地區傳統文化嘅一部份。圖章喺朝鮮嘅使用，最早可追溯至公元前二世紀嘅扶餘國。

坊間亦都有講法認爲圖章起源於「徵識圖騰」。另外根據《抱樸子·登涉篇》記載：「古之人山者，皆佩黃神越章之印，其廣四寸，其字一百二十，以封泥著所住之四方各百步，則虎狼不敢近其內也。」可見圖章亦都有驅邪嘅作用。

中國古代政府喺冊封同官員任命時，授受印章，以做信物，是爲信印，即後世所稱嘅公章。呢類圖章係政治權力嘅象徵，通常隨官職同爵位，順序傳承，並非個人所有。中國歷代君主使用嘅圖章——璽，則係國家最高權力嘅象徵。漢代緯書《春秋運鬥樞》話：「黃帝時，黃龍負圖，中有璽者，文曰『天王符璽』」；《春秋合誠圖》入面，「堯坐舟中與太尉舜臨觀，鳳凰負圖授堯，圖以赤玉爲匣，長三尺八寸，厚三寸，黃玉檢，白玉繩，封兩端，其章曰『天赤帝符璽』」。黃帝、堯舜皆係傳說人物，呢類講法，並非信史。最爲知名嘅璽係秦始皇嘅傳國璽。

發展
--

中國嘅圖章同印泥
* 圖章材料嘅發展：陶係圖章最古老嘅材料，後來漸漸發展爲金、銀、銅、玉、錫、竹、骨、石、木、牛角、象牙等，乃至現代嘅塑料、橡膠；明朝後半葉，文人採用葉蠟石嚟做圖章材料，流傳至今。
* 圖章名稱嘅發展：秦以前，稱爲「璽」（亦作「鈐」），到秦一統六國後分「璽」（皇帝專稱）同「印」（臣民所稱）；漢朝時期，稱之「璽」或者「章」；至唐武后改「璽」爲「寶」，而唐至清「璽」、「寶」並用。民間對圖章嘅稱呼仲有「印信」、「記」、「朱記」、「印章」、「戳子」等。日語又稱「判子」。

圖章內容
----

大部份圖章上面都刻咗文字，當中以漢字爲主，大部份採用篆書，有啲甚至用金文、甲骨文。現代嘅圖章都有用隸書、楷書嚟刻嘅。日本有一啲刻咗假名嘅圖章，韓國亦都有一啲刻咗諺文嘅。仲有一啲非文字嘅圖章，刻嘅係圖案。

* 較呈方角嘅粗篆文圖章「千里之行始于足下」較呈方角嘅粗篆文圖章「千里之行始于足下」
* 較呈方角嘅幼篆文圖章「茶熟香溫且自看」較呈方角嘅幼篆文圖章「茶熟香溫且自看」
* 較圓潤嘅粗篆文圖章「問梅消息」較圓潤嘅粗篆文圖章「問梅消息」
* 較圓潤嘅幼篆文圖章「白石道人」較圓潤嘅幼篆文圖章「白石道人」
* 鳥蟲篆圖章「大千世界」鳥蟲篆圖章「大千世界」
* 金文圖章「千巖秋气高」金文圖章「千巖秋气高」
* 傳抄古文圖章「我思古人實獲我心」傳抄古文圖章「我思古人實獲我心」
* 甲骨文迴文圖章「知時無止」甲骨文迴文圖章「知時無止」
* 甲骨文圖章「不行其野」甲骨文圖章「不行其野」
* 九疊篆圖章「鷹坊之印」九疊篆圖章「鷹坊之印」
* 楷書圖章「密」楷書圖章「密」
* 隸書圖章「鈴木」隸書圖章「鈴木」
* 草書圖章「佐藤」草書圖章「佐藤」
* 日文片假名圖章「フレデリック」日文片假名圖章「フレデリック」
* 日文平假名圖章「まゆみ」日文平假名圖章「まゆみ」
* 韓國諺文印章「대한민국」韓國諺文印章「대한민국」
* 肖形印「車馬出行」肖形印「車馬出行」
* 平假名「ひなた」同向日葵圖案混合嘅圖章平假名「ひなた」同向日葵圖案混合嘅圖章

要留意一點，舊時漢字少過今日，整圖章嗰陣不時要借用通假字，例如上面啲圖章，「茶熟香溫且自看」用「孰」通假「熟」，「千巖秋气高」借「嚴」通假「巖」，「知時無止」以「亡」通假「無」。有啲漢字古時音義唔同今時，好似「問梅消息」嘅「梅」，金、篆時寫做「某」，《說文》云：「某，酸果也。从木从甘。」今日「梅」同「某」已經分化做兩個字，音、義都唔同，但係印上仍然跟舊時嗰套，噉就要讀成「梅」音，解做「梅」嘅意思。

亦有啲古字同今日寫法好唔同，例如「秋」字金文係「龝」，从「禾」从「𬟏」（蝗、蟀之類嘅蟲）；「時」字金文係「旹」，从「日」，「㞢（之）」聲；「野」字甲骨文係「埜」，从「林」从「土」等等，解讀時就要掌握文字學知識。明清時期有啲篆刻家鍾意用罕見嘅傳抄古文，譬如「我思古人實獲我心」嘅「實」字，好似「木」上有果實噉；「千巖秋气高」嘅「气」字从「日」从「气」；「道」字喺圖章度，亦成日寫成「人」喺「行」（道口）中間行緊嘅樣。而鳥蟲篆、九疊篆呢類文字，加咗好多裝飾，搞到即使係文字學家都未必好認。

### 白文同朱文

圖章分白文（陰刻、陰文）同朱文（陽刻、陽文）兩種。白文係指圖章上面嘅字凹落去，印出嚟嗰陣啲文冇畀印泥上色嘅印章；朱文係指圖章上面嘅字凸出來，印出嚟嗰陣文字畀紅色印泥上咗色嘅印章。仲有啲圖章係朱白相間嘅。

* 白文章（陰刻）「鄧弄」白文章（陰刻）「鄧弄」
* 朱文章（陽刻）「白山黑水源遠流長」同呢句嘅滿文朱文章（陽刻）「白山黑水源遠流長」同呢句嘅滿文
* 朱白相間文章「王穉登印」朱白相間文章「王穉登印」
* 右朱文，左白文嘅章「虞長賓」右朱文，左白文嘅章「虞長賓」
* 右白文，左朱文嘅章「慨獨在予」右白文，左朱文嘅章「慨獨在予」

應用
--

### 日常應用

漢代前，圖章係用嚟置放竹木簡牘嘅木質方槽上嘅「印泥」，又稱「朱肉」。漢代後，圖章用喺扱喺紙張上面。同時，圖章亦用嚟烙喺馬身上嚟做標記，以及用嚟做大件物品發送嘅封用標記。

圖章常用作簽署，統稱爲「名印」。古代嘅名印可分以下種類：

| 名稱 | 例子 | 圖例 | 用途 |
| --- | --- | --- | --- |
| 姓名印 | 「李小狼印」或「李小狼」 | 李小狼印李小狼 | 表示個人姓名。 |
| 表字印 | 「字矗昊」或「矗昊」 | 字矗昊矗昊 | 表示個人嘅表字。 |
| 臣妾印 | 「臣劉鳴釧」或「臣小明」(男性)「妾美櫻」(女性) | 臣劉鳴釧臣小明妾美櫻 | 臣子、妃嬪、命婦、女官喺上呈皇帝嘅文件度所用嘅印。 |
| 書簡印 | 「如佩信印」 | 如佩信印 | 喺書信下款度用。 |
| 迴文印 | 「李小狼印」、「吳之鯨印」 | 李小狼印吳之鯨印 | 表示姓名，但係文字以逆時針方向排列，同一般由上至下、左至右排列文字嘅圖章唔同。可以同姓名印比較兩者差異。有時用喺寫作嘅作品，即係印喺書嘅自序作爲簽署。 |
| 總印 | 「大英伯明皇龍正之章」 | 大英伯明皇龍正之章 | 表示名字同埋嚟自邊度。 |
| 官印 | 「益都路管軍千戶建字號之印」、「平定縣印」 | 益都路管軍千戶建字號之印 平定縣印 | 表示官位、官方機構或者管治地域等等。 |
| 國璽、帝璽 | 「大清帝國之璽」、「文帝行璽」 | 大清帝國之璽文帝行璽 | 代表國家或者君主。 |

現時，東亞地區仍然好多人用名印簽署，而且具備法律效力。因此用嚟做簽署嘅圖章必須妥善保管，避免畀人盜用。目前臺灣、韓國、朝鮮等地嘅最常見嘅名印刻有簽署者姓名，中國大陸則喺中華人民共和國成立後因將其視爲「傳統嘅舊時代產物」而廢除個人圖章。日本嘅一般只有姓氏，一啲常見姓氏嘅現成圖章可以於市面上購買。

喺日本同埋韓國，用作簽署用嘅圖章需要登記方有法律效力，日本同韓國各地有專門嘅政府機構負責登記圖章。日本會爲已經登記嘅圖章發出「印鑑登錄證明書」（日語漢字：印鑑登録証明書），已經登記嘅圖章叫做「實印」（日語漢字：実印），未登記嘅稱爲「認印」（日語漢字：認印）。韓國爲已登記圖章發出嘅文件就叫「印鑑證明書」（諺文：인감증명서），已經登記嘅圖章會叫「印鑑」（諺文：인감）或者「實印」（諺文：실인），至於「圖章」通常都淨係指未登記嗰啲。大部份韓國人會有兩個姓名印章，「圖章」淨係用喺一般簽署度，「印鑑」就用嚟做重要文件或重大交易、合約嘅簽署。

### 書法與繪畫作品中嘅應用

《蘭亭序·神龍本》。歷代擁有者印上無數圖章，包括陰刻、陽刻、書體等。
東亞書法作品中嘅圖章分爲**名號章**同埋**閒章**（或**閒印**）。而按照圖章所扱嘅位置又分爲**迎首章**（扱喺作品上首）同埋**押腳章**（扱喺正文同下款之後）。圖章同正文、題款共同構成書法作品嘅三大要素。

仲有，東亞傳統繪畫都成日有圖章，具有簽署同埋裝飾嘅作用。有啲書法、繪畫嘅擁有者亦都會喺自己嘅收藏品度扱上圖章。

「閒章」作爲一啲愛好書畫人士嘅個人標記印，作用類似有特色嘅簽名，但係冇法律效力，以下係一啲例子：

| 名稱 | 例子 | 圖例 | 用途 |
| --- | --- | --- | --- |
| 肖形印 | 福鹿印、虎印 | 福鹿印虎印 | 冇文字，用圖像嚟做持印者嘅代表。 |
| 吉語印 | 「日就富貴」 | 日就富貴 | 印上有吉祥短語。 |
| 黃神越章 | 「黃神越章天帝神之印」 | 黃神越章天帝神之印黃神越章天帝神之印 | 古代用嚟驅邪避鬼，而家主要用嚟祝福遠行人士平安。 |
| 封泥 | (無) | (無) | 用嚟封好信封或者包裹嘅開口。 |

另外，仲有啲代表書齋、私墊、藏館嘅圖章，統稱「齋印」，好似下面呢啲例子噉：

| 名稱 | 例子 | 圖例 | 用途 |
| --- | --- | --- | --- |
| 齋館印 | 「雅目齋」、「玄賞堂印」、「定齋」 | 雅目齋玄賞堂印定齋 | 表示齋館嘅名字，同類圖章有社團、商社、公司嘅圖章。 |
| 別號印 | 「白石道人」、「三橋居士」、「白雲峰主」 | 白石道人三橋居士白雲峰主 | 表示持印者嘅別號，例如佢嘅筆名。 |
| 收藏印 | 「不孤盦書畫記」、「儀徵張錫組珍藏書画」 | 唔孤盦書畫記儀徵張錫組珍藏書畫 | 蓋喺圖書館、印刷館、畫館等保存嘅藏書、藏畫上。 |
| 詞句印 | 「問梅消息」、「買魚沽酒答春晴」、「沽酒聽漁歌」 | 問梅消息買魚沽酒答春晴沽酒聽漁歌 | 上面有詩句或者短語，多數扱喺擁有者所繪畫嘅水墨畫、所書寫嘅字帖上面，大細各異。 |
| 花押印 | (無) | 琵琶形押　魚形押 | 具有圖像嘅個人特色印。 |

參見
--

* 圖章
* 玉璽
* 篆刻
* 篆字
* 連續印
* 印泥
* 壽山石
* 青田石